ক’দিন আগেই তাজ মহলকে নিয়ে দানা বেঁধেছিল বিতর্ক। বিজেপি বিধায়ক সঙ্গীত সোম তাজকে ‘ভারতীয় ইতিহাসে একটি কলঙ্ক’ বলে উস্কে দিয়েছিলেন বিতর্ক। আর এ বার টিপু সুলতানকে নিশানা করলেন কেন্দ্রীয় মন্ত্রী অনন্তকুমার হেগড়ে। 
এক সর্বভারতীয় সংবাদমাধ্যমে প্রকাশিত খবর থেকে জানা যাচ্ছে, কর্ণাটকে টিপু সুলতানের জন্মজয়ন্তী পালনের উদ্যোগ প্রসঙ্গেই এমন উক্তি করেছেন তিনি। আগামী ১০ নভেম্বর টিপু সুলতানের জন্মজয়ন্তীর অনুষ্ঠানে তাঁকে যেন ডাকা না হয় সে ব্যাপারে চিঠি লিখেছেন অনন্ত। কর্ণাটকের মুখ্য সচিব ও উত্তর কন্নরের ডেপুটি কমিশনারের উদ্দেশে লেখা সেই চিঠির কথা জানিয়ে একটি টুইট করেন তিনি। সেখানে তিনি টিপু সুলতানকে ‘গণধর্ষণকারী’, ‘ধর্মোন্মাদ’ ও ‘নৃশংস খুনি’ বলে উল্লেখ করেন। 
Conveyed #KarnatakaGovt NOT to invite me to shameful event of glorifying a person known as brutal killer, wretched fanatic & mass rapist. pic.twitter.com/CEGjegponl
— Anantkumar Hegde (@AnantkumarH) October 20, 2017

অবশ্য টিপু সুলতানের উদ্দেশে আক্রমণাত্মক বক্তব্য তিনি এই প্রথম করলেন, এমন নয়।  ২০১৫ সালে কর্ণাটক সরকার প্রথম বার টিপু সুলতানের জন্মদিন পালনের সিদ্ধান্ত নেওয়ার পরেই এর বিরোধিতা করেন পাঁচ বারের সাংসদ অনন্ত। সেই বিরোধিতার ধারা এ বারও তিনি বজায় রাখলেন। অনন্ত কংগ্রেসের কট্টর সমালোচক বলে পরিচিত।
মুখ্যমন্ত্রী সিদ্দারামাইয়া অনন্তর এমন সিদ্ধান্তের কড়া সমালোচনা করেছেন। জানিয়েছেন, আসবেন কি না, সে ব্যাপারে হেগড়েই সিদ্ধান্ত নেবেন। কিন্তু সরকারি প্রোটোকল মেনে অন্য সমস্ত নেতা-মন্ত্রীর মতো হেগড়েকেও আমন্ত্রণ জানানো হবে। তিনি বলেন, অকারণে এটাকে নিয়ে রাজনীতি করা হচ্ছে। টিপুকে তিনি ‘স্বাধীনতা যোদ্ধা’ বলে উল্লেখ করেন।